Αγαπητοί φοιτητές και φοιτήτριες,

Την τελευταία φορά που βρεθήκαμε στο μάθημα, δεν είχαμε συνειδητοποιήσει ακόμη την μεγάλη διάσταση που θα έπαιρνε στη ζωή μας ένας ιός, o Coronavirus-2 (SARS-CoV-2). Ο ιός, ωστόσο, αυτός, παρότι προέρχεται από τα ζώα, μεταδίδεται από άνθρωπο σε άνθρωπο και διασπείρεται εξαιρετικά εύκολα στην κοινότητα. Καθώς ο ρυθμός διασποράς του περιορίζεται μόνο με την αυστηρή τήρηση των μέτρων κοινωνικής αποστασιοποίησης, σε συνδυασμό με την παράλληλη σωστή εφαρμογή των μέτρων ατομικής προστασίας, κρίθηκε αναγκαίο το κλείσιμο όχι μόνο των πανεπιστημίων, αλλά και η αναστολή λειτουργίας των περισσότερων κοινωνικών δομών.

Η ξαφνική ανατροπή της κανονικότητας προκαλεί όπως είναι φυσικό σε όλους μας δυσμενή συναισθήματα, αναστάτωση, άγχος, δυσφορία και φόβο. Αν ακόμη και η ματαίωση ενός απλού γεγονότος μπορεί να μας αναστατώσει, πόσο μάλλον αυτό συμβαίνει όταν πρόκειται για την ολική αποδόμηση του τρόπου της ζωής μας. Όταν μάλιστα ο εχθρός είναι αόρατος, ύπουλος και επικίνδυνος για την ίδια την ύπαρξή μας αλλά και για τη ζωή των αγαπημένων προσώπων, η ψυχοσυναισθηματική φόρτιση γίνεται ακόμη εντονότερη.

Και όμως. Όσο παράδοξη κι αν είναι αυτή η απρόσμενη δοκιμασία, δεν είναι πάντως κάτι πρωτάκουστο για την ανθρωπότητα. Μια ματιά στο παρελθόν αποκαλύπτει σκηνές κόλασης που αντιμετώπισαν παλιότερα οι λαοί (πανώλης ή πανούκλα λ.χ.), με αποτέλεσμα τον αποδεκατισμό πληθυσμών. Σήμερα βέβαια δεν είναι ίδιες οι συνθήκες, καθώς η επιστήμη και η τεχνολογία έχουν οπλίσει τον άνθρωπο με δυνατότητες αποτελεσματικής αντίδρασης. Πόσος κόπος θα χρειαστεί; Πόσο θα διαρκέσει η μάχη με τον κοινό εχθρό; Πόσα θύματα θα διατεθούν σε αυτή τη μάχη; Δεν γνωρίζουμε. Η έννοια του χρόνου και της απώλειας είναι κάπως σχετικές για την ιστορία. Το σίγουρο είναι ότι ο άνθρωπος θα τα καταφέρει. Γιατί όλα περνούν.

Μην αφήνεστε, επομένως, στην κυριαρχία των αρνητικών συναισθημάτων. Διαχειριστείτε τα, όσο επώδυνα κι αν είναι. Παρότι νέοι, έχετε το δικαίωμα να ανησυχείτε, να αισθάνεστε αδύναμοι απέναντι στο θεριό, ανήμποροι να υπερασπιστείτε τον κόσμο. Δεν μπορούμε όμως όλοι να συμβάλλουμε σε όλα. Τώρα τον λόγο έχει η επιστήμη, η ιατρική επιστήμη κυρίως με όλες τις εκφάνσεις της. Μην αφήσετε να σας χειρίζονται άνθρωποι που επιζητούν αφελείς και επενδύουν στο φόβο για να διακηρύξουν ιδεαλιστικά, μεταφυσικά, συνομωσιολογικά σενάρια. Αφήστε τις σκοτεινές σκέψεις. Η επιστήμη είναι εκείνη που δικαιούται να πάρει την ευθύνη. Είναι κρίμα βέβαια που το κράτος εμφανίζεται τόσο ανεπαρκές σε πολλά σημεία. Στην κυριολεξία δεν εμφανίζεται, τώρα, απλώς αποκαλύπτεται. Είναι κρίμα δηλαδή που το κράτος δεν έχει επενδύσει στον Τομέα της Δημόσιας Υγείας, στην Ψυχική Υγεία, στην Κοινωνική Περίθαλψη. Αλλά δεν είναι η στιγμή για να απολογηθούμε όλοι, μαζί με τον πολιτικό κόσμο, γιατί αφήσαμε τα πράγματα χωρίς πίεση. Γιατί ανεχτήκαμε να λείπουν τα στοιχειώδη που συγκροτούν ένα ευνομούμενο κράτος, αφήνοντας να υπονομευθεί η αξία της κοινωνικού κράτους, και γιατί θεωρήσαμε ως δεδομένο ότι εμάς δεν θα μας τύχει τίποτε κακό, ή αν μας τύχει είμαστε δήθεν άτρωτοι ή καλυμμένοι από την ιδιωτική ασφάλεια, από τα μικροαστικά επιτεύγματα, από τη δημόσια αναγνώριση, κλπ., κλπ.

Δεν είναι όλα τόσο ευνόητα στη γη. Δεν ρέουν ομαλά και μονότονα. Κανείς δεν έχει εξασφαλισμένη την τύχη, την υγεία, την καλή ζωή. Και τίποτα δεν διαρκεί για πάντα. Το ον που λέγεται άνθρωπος είναι δυνατό αλλά και αδύναμο, ισχυρό αλλά και ανίσχυρο, μικρό αλλά και Μέγα, όπως λέει ο Ελύτης. Μπορεί να κάνει ασήμαντα πράγματα, μπορεί να κάνει σημαντικά. Μπορεί να κάνει το καλό για την ανθρωπότητα, μπορεί και το καταστροφικό. Στο χέρι του είναι κάθε φορά ποιο δρόμο θα διαλέξει. Είναι και θέμα συνείδησης. Είναι δυνατόν, εν προκειμένω, σήμερα, υπό τις υπάρχουσες κρίσιμες συνθήκες, να αγνοεί κανείς τον κίνδυνο διασποράς και εξάπλωσης του ιού και να κυκλοφορεί ανεύθυνα, προκαλώντας δημόσια βλάβη, χωρίς καν να τον τύπτει η συνείδησή του;

Η ανθρώπινη συνείδηση πρέπει, κατά τον Αριστοτέλη, να είναι ενεργή και ζώσα. Ανοιχτή κι ευαισθητοποιημένη ως προς το δημόσιο συμφέρον, ώστε να θέτει το άτομο ενώπιον των ευθυνών του, για να κάνει ό,τι καλύτερο μπορεί για το κοινό καλό. Λόγω της θνητής του φύσης ο άνθρωπος μοιάζει μ’ έναν αέρα, ένα πουλί ή ένα αερικό, που κάποτε θα περάσει. Με την αρετή, ωστόσο, μπορεί να σώσει κάτι απ’ την ψυχή του.

Αθήνα 29 Μαρτίου 2020

Κωνσταντίνα Γογγάκη

Αναπληρώτρια Καθηγήτρια

Εθνικού & Καποδιστριακού Πανεπιστημίου Αθηνών